***ไบค์แมน ศักรินทร์ตูดหมึก*** เป็นภาพยนตร์ไทยแนวตลกคอมเมดี้ อำนวยการผลิตโดย ฤกษ์ชัย พวงเพ็ชร์ ซึ่งเป็นที่รู้จักจากผลงานภาพยนตร์ *สุดเขตสเลดเป็ด* ในปี 2553 และ คุณนายโฮ ในปี 2555 และมี พฤกษ์ เอมะรุจิ เป็นผู้กำกับ ร่วมกับทีมงานอย่าง จันทิมา เลียวศิริกุล ปิยะพันธ์ ชูเพ็ชร และ ณัฐวุฒิ กิตติคุณ
และเป็นภาพยนตร์เรื่องแรกที่เกิดจากการร่วมทุนสร้างของ เวิร์คพอยท์ เอ็นเทอร์เทนเมนท์ และ เอ็มพิคเจอร์ส ซึ่งเป็นบริษัทภายในเครือ เมเจอร์กรุ๊ป ผู้ให้บริการโรงภาพยนตร์รายใหญ่ของไทย ภาพยนตร์นี้ยังถือเป็นภาพยนตร์เรื่องแรกของ เจนนิเฟอร์ คิ้ม เช่นเดียวกับ ฝน ศนันฉัตร ที่ได้มารับบทนางเอกภาพยนตร์เป็นครั้งแรก 

เนื้อเรื่องว่าด้วยเรื่องราวของเด็กหนุ่มที่มีพื้นเพจากครอบครัวธรรมดาในต่างจังหวัด ต้องเข้ามาทำงานในเมืองหลวงซึ่งเต็มไปด้วยการแข่งขัน เขาต้องแบกรับภาระแรงกดดันและความคาดหวังจากครอบครัวรวมถึงตัวของเขาเอง จนนำไปสู่การโกหกปิดบังเรื่องต่างๆ ภาพยนตร์สะท้อนปัญหาและความล้มเหลวของวัยหนุ่มสาวที่กระโจนเข้าสู่วัยทำงานและการไขว่คว้าตามล่าความฝัน บอกเล่าด้วยเรื่องราวตลกขบขันแนวคอมเมดี้ โดยภาพยนตร์มีความยาวทั้งสิ้น 106 นาที กำหนดออกฉายครั้งแรกเมื่อวันที่ 20 กันยายน พ.ศ. 2561

เนื้อเรื่องย่อ
--------------

**ศักรินทร์** (พชร จิราธิวัฒน์)ทำงานเป็นวินมอเตอร์ไซค์รับจ้าง ที่ขึ้นชื่อในเรื่องความรวดเร็ว บังเอิญได้พบกับเพื่อนเก่าในวัยเรียนอย่าง **จ๋าย** (ศนันธฉัตร ธนพัฒน์พิศาล) สาวแบงก์ที่เพิ่งย้ายมาประจำสาขาใกล้เคียง ศักรินทร์รู้สึกอับอายที่เป็นแค่วินมอเตอร์ไซค์ แต่จ๋ายไม่มีท่าทีรังเกียจเขาเลยแม้แต่น้อย เธอกลับดีใจที่ได้มาเจอเขาอีกครั้งหนึ่ง ปมในใจของศักรินทร์คือความสำเร็จของพ่อที่ตัวเขาเองอยากยึดถือเป็นแบบอย่าง ผลักดันให้เขาอยากจะเป็นพนักงานธนาคารให้ได้ และจำเป็นต้องปิดบังคนรอบข้างด้วยการโกหกว่าตัวเองทำงานธนาคาร ในความเป็นจริงนั้นเขาต้องทุ่มเทและตรากตรำทำงานอย่างหนักเพื่อหาเลี้ยงครอบครัว 

อีกด้านหนึ่ง **สุรีย์** (เจนนิเฟอร์ คิ้ม)แม่ของเขาซึ่งทำงานรับจ้างซักรีดผ้า ได้มาช่วยงานขายขนตุ๊กตาที่กรุงเทพ ตามคำขอของ**ลุงปรีชา** (น้าค่อม ชวนชื่น)และบังเอิญได้เห็นศักรินทร์ เหตุการณ์ต่างๆ ทำให้ทั้งลุงปรีชาและสุรีย์ต่างสงสัยในตัวศักรินทร์เป็นอย่างมาก แม้ว่าเขาเอาตัวรอดไปได้ทุกครั้ง แต่ที่สุดแล้วความลับก็ถูกเปิดเผยโดย **พี่เอ** (ปราโมทย์ ปาทาน) แฟนของจ๋าย ศักรินทร์ตกอยู่ใต้สถานการณ์ที่บีบคั้นระหว่างสิ่งที่ไม่อาจปิดบังได้อีกต่อไป กับความจริงที่ต้องทำให้คนรอบข้างผิดหวัง ในช่วงเวลานั้นเขาพบว่ามีคนมากมายที่ยืนอยู่เคียงข้าง ทั้งเพื่อน ครอบครัว รวมถึงจ๋ายที่คอยช่วยเหลือ ทำให้เขาเลือกที่จะเผชิญหน้ากับปัญหาและความจริงที่รออยู่ข้างหน้า

นักแสดง
-------

* พชร จิราธิวัฒน์ รับบท ศักรินทร์ (ศักดิ์)
* ศนันธฉัตร ธนพัฒน์พิศาล รับบท จารุณี (จ๋าย)
* เจนนิเฟอร์ คิ้ม รับบท สุรีย์ (แม่ของศักรินทร์)
* ปราโมทย์ ปาทาน รับบท เอ
* ค่อม ชวนชื่น รับบท ลุงปรีชา
* โรเบิร์ต สายควัน รับบท องอาจ (พี่หลง)
* เทิดชาติ จำเนียรกุล รับบท เบ๊
* อภิพร ลี้ตระกูล รับบท คุณย่าของศักรินทร์
* อรุณพงศ์ นราพันธ์ รับบท นรสิงห์
* ธงชัย ทองกันธม รับบท คนอ้วนซ้อนมอเตอร์ไซค์
* เยี่ยซิน ลี รับบท หนอยแน่
* ด.ช.แองกัส เอดี้ อนาสตาเซีย รับบท ศักรินทร์ (วัยเด็ก)
* ด.ญ.ญาดา ปานสมบัติ รับบท จ๋าย (วัยเด็ก)
* พัสมนตร์ สุภณเดชพงศ์ รับบท บิ๋ม
* ไพฑูรย์ ขันทอง รับบท วิทยา
* ชาลี ศรีเจริญ รับบท เฮียอ๋า
* พวง เชิญยิ้ม รับบท หลวงลุง
* โอบะ เสียงเหน่อ รับบท เมสเซนเจอร์
* สมประสงค์ เจียมบุญสม รับบท พนักงานซ้อนท้ายรถ

เพลงประกอบ
----------

* ศักรินทร์ ตูดหมึก – ปู่จ๋าน ลองไมค์

การตอบรับ
---------

ภายหลังการเปิดตัว ภาพยนตร์เรื่องนี้ก็ได้รับเสียงตอบรับเป็นวงกว้างทั้งในแวดวงและจากประชาชนทั่วไป
โดยทำรายได้วันเปิดตัวในวันที่ 20 กันยายน 3.49 ล้านบาท รวมสัปดาห์ที่ 1 สิ้นสุดวันที่ 23 กันยายน มีรายได้รวม 21.0 ล้านบาท นำมาเป็นอันดับที่ 1 ของภาพยนตร์ที่เข้าฉาย 
และเป็นภาพยนตร์ไทยที่เปิดตัวสูงสุดเป็นอันดับ 2 ของปีแซงหน้า 9 ศาสตรา โดยเป็นรองเพียงแค่ น้อง.พี่.ที่รัก เท่านั้น
และหล่นไปอยู่อันดับที่ 2 ในสัปดาห์ที่ 2 และ 3 โดยสิ้นสุดวันที่ 30 กันยายน ที่ 46.6 ล้านบาท และ 59.6 ล้านบาท สิ้นสุดถึงวันที่ 7 ตุลาคม  ก่อนจะปิดโปรแกรมฉายวันที่ 21 ตุลาคม ด้วยรายได้ 66.78 ล้านบาท
 นับเฉพาะกรุงเทพมหานคร ปริมณฑล และจังหวัดเชียงใหม่ ในขณะที่รายได้รวมทั่วประเทศ มากกว่า 100 ล้านบาท

นอกจากนี้ ภาพยนตร์ยังมีกำหนดที่จะนำเข้าฉายในประเทศต่างๆ ดังนี้

* ลาว : 20 กันยายน พ.ศ. 2561
* กัมพูชา : 29 พฤศจิกายน พ.ศ. 2561
* เวียดนาม : 30 พฤศจิกายน พ.ศ. 2561
* ไต้หวัน : 28 ธันวาคม พ.ศ. 2561

ภาคต่อ
------

ภาพยนตร์ภาคต่อ *ไบค์แมน 2* เข้าฉายเมื่อวันที่ 23 ตุลาคม พ.ศ. 2562 หลังจากภาคแรกเพียงปีเดียว โดยในภาคนี้ ตัวละครส่วนใหญ่เป็นตัวละครเดิมจากภาคแรก และมีตัวละครใหม่อย่าง "ศักดา" ซึ่งเป็นพ่อของจ๋าย (แสดงโดย สมชาย เข็มกลัด) ภาพยนตร์มีเนื้อหาเกี่ยวกับศักรินทร์ที่เริ่มคบกับจ๋าย ต้องการพิสูจน์ตนเองเพื่อชนะใจศักดา พ่อของจ๋ายให้ได้

ดูเพิ่ม
-------

* รายชื่อภาพยนตร์ไทย พ.ศ. 2561

อ้างอิง
-------

1. ↑  *เปิดใจ ทีม "ไบค์แมน ศักรินทร์ตูดหมึก" "* สกู๊ปบันเทิงโดยผู้จัดการออนไลน์ เผยแพร่: 10 ก.ย. 2561 23:32
2. ↑  "'เวิร์คพอยท์' จับมือ'เอ็มพิคเจอร์ส'เปิดตัวหนัง'ไบค์แมน ศักรินทร์ตูดหมึก'"หนังสือพิมพ์แนวหน้า หมวดหมู่หน้าบันเทิง วันพุธ ที่ 25 กรกฎาคม พ.ศ. 2561, 11.31 น.
3. ↑  "ไบค์แมน ศักรินทร์ตูดหมึก หนังตลกอารมณ์ดี ที่ไม่มีให้ดูนานแล้ว" เก็บถาวร 2019-05-10 ที่ เวย์แบ็กแมชชีนโดย WorkPointNews เผยแพร่ 14 กันยายน 2561
4. ↑  "มากกว่านักแสดงคือทีมงาน! เจนนิเฟอร์ คิ้ม ขอกำลังใจสนับสนุนหนังไทย ใน ไบค์แมน ศักรินทร์ ตูดหมึก"[*ลิงก์เสีย*]ข่าวภาพยนตร์ MThai โดย Kunthida 25 กันยายน 2561
5. ↑  ""ไบค์แมนศักรินทร์ตูดหมึก" กระแสแรง ทะยานรายได้แรงสูงทะลุ 100 ล้านบาทแล้ว!!"สำนักข่าวสปริงนิวส์ 05 ต.ค. 2018
6. ↑  "Movie Reviews, Thailand Box Office Report 20-23 กันยายน" เก็บถาวร 2020-08-10 ที่ เวย์แบ็กแมชชีนโดย Theaterist ชีวิต ติด หนัง
7. ↑  "Movie Reviews, Thailand Box Office Report 4-7 ตุลาคม" เก็บถาวร 2020-08-13 ที่ เวย์แบ็กแมชชีนโดย Theaterist ชีวิต ติด หนัง
8. ↑  "Movie Reviews, Thailand Box Office Report 18-21 ตุลาคม" เก็บถาวร 2020-09-21 ที่ เวย์แบ็กแมชชีนโดย Theaterist ชีวิต ติด หนัง
9. ↑  "หนังไทย "ไบค์แมนศักรินทร์ตูดหมึก" กระแสแรง ทะยานรายได้แรงสูงทะลุ 100 ล้านบาทแล้ว!!" เก็บถาวร 2020-08-07 ที่ เวย์แบ็กแมชชีน ข่าวแจ้งสื่อมวลชน โดย Work point Entertainment
10. ↑  "騎機男孩 Bikeman"開眼電影網 (atmovie)
11. ↑  ""ไบค์แมน ภาค2" เข้าฉายวันที่ 23 ตุลาคม". สืบค้นเมื่อ 11 เมษายน 2563. `{{cite web}}`: ตรวจสอบค่าวันที่ใน: `|accessdate=` (help)

แหล่งข้อมูลอื่น
---------------

* "Official Fanpage ภาพยนตร์ ไบค์แมน ศักรินทร์ตูดหมึก" ภาพยนตร์โดยเอ็มพิคเจอร์
* "ข้อมูลภาพยนตร์โดย สยามโซน"
* "ข้อมูลภาพยนตร์โดย IMDb"